钦定古今图书集成/明伦汇编/氏族典/第261卷 > 王颁
## 钦定古今图书集成/明伦汇编/氏族典/第261卷 > 王颁

按《隋书王颁传》：“颁字景彦，太原祁人也。祖神念，梁左
卫将军。父僧辩，太尉。颁少俶傥，有文武干局。其父平
侯景，留颁质于荆州，遇元帝为周师所陷，颁因入关。
闻其父为陈武帝所杀，号恸而绝，食顷乃苏，哭泣不
绝声，毁瘠骨立。至服阕，常布衣蔬食，藉槁而卧。周明
帝嘉之，召授左侍上士，累迁汉中太守，寻拜仪同三”
司。开皇初，以平蛮功，加开府，封蛇丘县公。献《取陈》之
策，上览而异之，召与相见，言毕而歔欷，上为之改容。
及大举伐陈，颁自请行，率徒数百人从韩擒先锋夜
济，力战被伤，恐不堪复斗，悲感呜咽。夜中因睡，梦有
人授药，比寤而疮不痛，时人以为孝感。及陈灭，颁密
召父时士卒，得千馀人，对之涕泣。其间将士或问颁
曰：“郎君来破陈国，灭其社稷，仇耻已雪，而悲哀不止
者，将为霸先蚤死，不得手刃之耶？请发其丘垄，斲榇
焚骨，亦可伸孝心矣。”颁顿颡陈谢，额尽流血。答之曰：
“其为帝王坟茔甚大，恐一宵发掘，不及其尸，更至明
朝，事乃彰露，若之何？”诸人请具锹锸，一旦皆萃。于是
夜发其陵，剖棺见陈武帝须并不落，其本皆出自骨
中。颁遂焚骨取灰，投水而饮之。既而自缚，归罪于晋
王。王表其状。高祖曰：“朕以义平陈王颁所为，亦孝义
之道也。朕何可罪之。”舍而不问。有司录其战功，将加
柱国，赐物五千段。颁固辞曰：“臣缘国威灵，得雪怨耻，
本心徇私，非是为国。所加官赏，终不敢当。”高祖从之，
拜代州刺史，甚有惠政。母忧去职。后为齐州刺史，卒
官，时年五十二。